Irene Nafuna Muloni ni mhandisi wa umeme wa Uganda, mfanyabiashara na mwanasiasa na pia Mshauri Mkuu wa Raisi wa Uganda Yoweri Kaguta Museveni . Hapo awali alikuwa Waziri wa Nishati na Madini katika Baraza la Mawaziri la Uganda hadi Desemba 2019, akihudumu kuanzia tarehe 27 Mei 2011. Alibaki kwenye nafasi yake katika baraza jipya la mawaziri baada ya uchaguzi wa kitaifa wa 2016. Aliwahi kuwa Mbunge mteule wa Mwakilishi wa Wanawake Wilaya ya Bulambuli, kuanzia 2011 hadi 2016 alipopoteza kiti chake kwa mgombea Huru; Sarah Wekomba. Alipata tena kiti chake baada ya uchaguzi mkuu wa 2021. Alizaliwa tarehe 18 Novemba 1960, katika eneo linalojulikana leo, kama Wilaya ya Bulambuli . Alisoma Shule ya Msingi ya Wasichana ya Budadiri kabla ya kuingia Shule ya Upili ya Gayaza . Mnamo 1982, aliingia Chuo Kikuu cha Makerere, chuo kikuu kongwe zaidi katika Afrika Mashariki, kusomea Uhandisi. Mnamo mwaka 1986, alihitimu Shahada ya Sayansi katika Uhandisi wa Umeme (BSc. E.Eng) . Baadaye, alihitimu shahada ya Uzamili ya Utawala wa Biashara (MBA), kutoka Chuo Kikuu cha Capella huko Minneapolis, Minnesota, Marekani.